b"\n_START_ARTICLE_\nBryan Brown\n_START_SECTION_\nZgodnje \xc5\xbeivljenje\n_START_PARAGRAPH_\nBryan Brown se je rodil 23. junija 1947 v Sydneyu o\xc4\x8detu Johnu, imenovanemu tudi Jack, in materi Molly, ki je bila pianistka na baletni \xc5\xa1oli Langshaw, na njej pa je delala tudi kot \xc4\x8distilka. Skupaj z mlaj\xc5\xa1o sestro Kristine sta odra\xc5\xa1\xc4\x8dala v juhozahodnem predmestju Sydneya Panana. Kot \xc5\xa1tudent je Bryan delal v dru\xc5\xbebi AMP, igral pa je tudi v amaterskih gledali\xc5\xa1kih predstavah, kjer je odkril strast do igre.\n_START_SECTION_\nKariera\n_START_PARAGRAPH_\nLeta 1964 je Brown odpotoval v Zdru\xc5\xbeeno kraljestvo in odigral ve\xc4\x8d manj\xc5\xa1ih vlog v razli\xc4\x8dnih predstavah v gledali\xc5\xa1\xc4\x8du The Old Vic. Po vrnitvi v Avstralijo je nastopal v amaterskem gledali\xc5\xa1\xc4\x8du Genesian Theatre v Sydneyu. Nastopil je v predstavi The Man for All Seasons v priredbi Colleen Clifford, nato pa se je pridru\xc5\xbeil dru\xc5\xbebi Queensland Theatre Company._NEWLINE_Filmski debi je do\xc4\x8dakal leta 1975, ko je v filmu Scobie Malone nastopil kot policist. Povedal je le za dve vrstici teksta in bil na listi igralcev napisan na zadnjem mestu kot Brian Bronn. Leta 1977 je odigral manj\xc5\xa1o vlogo v filmu The Love Letters from Teralba Road. V naslednjih dveh letih se je pojavil v ve\xc4\x8d avstralskih filmih, na primer Stir in Money Movers._NEWLINE_Leta 1980 je Brown postal znan mednarodnemu ob\xc4\x8dinstvu po svoji vlogi v filmu Breaker Morant. \xc5\xa0e naprej je igral v raznih avstralskih filmih, pojavil pa se je tudi v televizijski miniseriji A Town Like Alice, ki je postala popularna tudi v ZDA._NEWLINE_Ameri\xc5\xa1kim gledalcem se je najbolj vtisnil v spomin po vlogi Luka O'Neilla v miniseriji Pesem ptic trnovk iz leta 1983. V njej sta kot glavna igralca zaigrala Richard Chamberlain in Rachel Ward, ki jo je spoznal na tem snemanju in je pozneje postala njegova \xc5\xbeena. Za to vlogo si je prislu\xc5\xbeil nominaciji za zlati globus in Emmyja za najbolj\xc5\xa1ega stranskega igralca._NEWLINE_Nastopil je tudi v ve\xc4\x8d mednarodnih produkcijah, med drugim v filmih Tai-Pan z Joan Chen, F/X \xe2\x80\x93 Murder by Illusion, Gorile v megli: Zgodba o Dian Fossey s Sigourney Weaver in Cocktail s Tomom Cruisom._NEWLINE_V devetdesetih letih prej\xc5\xa1njega stoletja se je Brown pojavil v ve\xc4\x8d ameri\xc5\xa1kih, britanskih in avstralskih televizijskih in filmskih produkcijah, kot je na primer Two Hands iz leta 1999._NEWLINE_Leta 2014 je v gledali\xc5\xa1\xc4\x8du Wharf, ki spada pod zdru\xc5\xbeenje sydneyskih gledali\xc5\xa1\xc4\x8d, skupaj z Alison Whyte nastopil v igri Davida Williamsona Traveling North.\n_START_SECTION_\nProdukcijsko delo\n_START_PARAGRAPH_\nBrownova produkcijska hi\xc5\xa1a je sproducirala seriji Twisted Tales in Two Twisted (ki sta podobni serijam Alfred Hitchcock Presents). Druga serija je bila oblikovana tako, da so bile zgodbe v njej na nek na\xc4\x8din povezane z zgodbami iz prve serije, s \xc4\x8dimer so spodbudili ob\xc4\x8dinstvo, naj sku\xc5\xa1a najti povezavo.\n_START_SECTION_\nNagrade\n_START_PARAGRAPH_\nLeta 1989 je bil Brown sprejet v Hi\xc5\xa1o slavnih Logie. Dvakrat je prejel nagrado Avstralskega filmskega in\xc5\xa1tituta AACTA za najbolj\xc5\xa1ega igralca v stranski vlogi, in sicer za filma Breaker Morant (1980) in Two Hands (1999)._NEWLINE_Junija 2005 je bil odlikovan s \xc4\x8dastnim redom Avstralije za pomo\xc4\x8d skupnosti preko vrste dobrodelnih organizacij, ki se zavzemajo za pomo\xc4\x8d in podporo dru\xc5\xbeinam in mladim, ter za prispevek k avstralski filmski in televizijski industriji._NEWLINE_Leta 2013 so po njem poimenovali Bryan Brown Theater & Function Centre v Banstownu v Sydneyju.\n_START_SECTION_\nZasebno \xc5\xbeivljenje\n_START_PARAGRAPH_\nNa snemanju televizijske miniserije Pesem ptic trnovk leta 1983 je spoznal Rachel Ward, s katero sta igrala zakonca O'Neill. Ob prvem sre\xc4\x8danju ji je Brown z dlani prerokoval, da bo imela tri otroke. Nekaj mesecev po snemanju sta se poro\xc4\x8dila. Imata tri otroke, ena od njih, Matilda Brown, je prav tako igralka._NEWLINE_Bryan Brown je mo\xc4\x8dan zagovornik avstralskega republikanizma."